
	Παρουσίαση του βιβλίου
της Κλάρας Ζαχαράκη-Γεωργίου

Μεγαλώσαμε όπως τα αγριόχορτα

στο Σπίτι της Κύπρου
	[image: KlaraGeorgiou]



Κατάμεστη ήταν η αίθουσα λόγου του Σπιτιού της Κύπρου, την Τρίτη 16 Ιουνίου 2015, κατά την παρουσίαση του βιβλίου της Κλάρας Ζαχαράκη-Γεωργίου, Μεγαλώσαμε όπως τα αγριόχορτα, που κυκλοφορεί από τις εκδόσεις ΕΝΤΟΣ.
Σε τούτο εδώ τον μαρτυρικό τόπο, διαβάζουμε στο οπισθόφυλλο του βιβλίου, τα παιδιά του ’40 και του’50 μεγάλωσαν πριν την ώρα τους. Και μεγάλωσαν σαν αγριόχορτα: Σκληροτράχηλα από την αγριότητα των πολέμων, αλλά και ατίθασα, περήφανα, λεύτερα. Με τα μάτια ενός παιδιού, ταξιδεύουμε στα πέτρινα, αλλά και ηρωικά χρόνια της ΕΑΜικής Εθνικής Αντίστασης, του Εμφυλίου, της μετεμφυλιακής Ελλάδας. Με «ξεναγό» μια αφήγηση ματωμένη, ανεπιτήδευτα φορτισμένη, υποβλητική, αληθινά συγκλονιστική. Μια αυτοβιογραφική ιστορική μαρτυρία, που όπως μας διαβεβαιώνει αντί προλόγου η συγγραφέας είναι αληθινή όσο και η μνήμη.
Το βιβλίο παρουσίασαν, η ιστορικός κ. Δώρα Μόσχου και ο ηθοποιός κ. Στέφανος Ληναίος, ενώ την εκδήλωση συντόνισε ο δημοσιογράφος κ. Χρήστος Μαχαίρας. Τη συγγραφέα, τους ομιλητές και το πολυπληθές ακροατήριο καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου.
Προλογίζοντας την εκδήλωση, ο κ. Μαχαίρας εξομολογήθηκε ότι, διαβάζοντας το βιβλίο, η συγγραφέας τον έπεισε ότι ακόμα και αν υπήρχε ένας και μόνο ένας λόγος για να μη γίνονται πόλεμοι αυτός θα ήταν τα παιδιά. Το βιβλίο, είπε χαρακτηριστικά, είναι η παιδική ματιά της συγγραφέως στη φρίκη της Κατοχής και του Εμφυλίου.
[bookmark: _GoBack]Κατά την εισήγησή της, η κυρία Μόσχου μίλησε για τους τόπους, για το χρόνο και για τους ανθρώπους που αποτελούν το υπόβαθρο πάνω στο οποίο «χτίστηκε» το όμορφο βιβλίο της Κλάρας Ζαχαράκη-Γεωργίου, το οποίο, όπως ανέφερε, συμπερασματικά, είναι ένα βιβλίο για την ιστορική μνήμη που διδάσκει και συνδιαμορφώνει τη συνείδηση των λαών … ένα εξαιρετικό λογοτέχνημα που τιμά τον λαϊκό λόγο.
Παίρνοντας τον λόγο, ο χειμαρρώδης κ. Ληναίος μοιράστηκε με τη συγγραφέα και το συγκινημένο ακροατήριο προσωπικά του, παιδικά και εφηβικά, βιώματα από την Κατοχή και τον Εμφύλιο και κάλεσε τους νεότερους σε διαρκή επαγρύπνηση και ανάταση, να παλεύουν για τα ιδανικά και τα οράματα μιας ανεξάρτητης, δημιουργικής Ελλάδας, ενώ, με την ιδιότητά του ως Γραμματέας της Συντονιστικής Επιτροπής Εθνικού Συμβουλίου Διεκδίκησης Γερμανικών Οφειλών, υπενθύμισε το τεράστιο χρέος της Γερμανίας στη χώρα μας που αφορά, βάσει διεθνών συμβάσεων, στο κατοχικό δάνειο και τις πολεμικές επανορθώσεις.
Κατά την αντιφώνησή της, η συγγραφέας, αφού ευχαρίστησε το ακροατήριο, το Σπίτι της Κύπρου, τις εκδόσεις ΕΝΤΟΣ και τους ομιλητές για την εμπεριστατωμένη και ευαίσθητη προσέγγιση του βιβλίου της,  ανέφερε ότι προσπάθησε στις σελίδες του να μιλήσει για ανθρώπους καθημερινούς, άσημους , όχι επώνυμους, που άρχιζαν κάθε πρωί την πορεία στα μονοπάτια της Ανθρωπιάς και της Αξιοπρέπειας , σαν να ξεκινούσαν απλά για έναν πρωινό περίπατο. Ήθελα, όπως είπε, να ξέρουν για αυτούς τα παιδιά και τα εγγόνια μου. Εξέφρασε, μάλιστα, τη χαρά της που, και στις σημερινές δύσκολες συνθήκες, υπάρχουν άνθρωποι οι οποίοι με την αίσθηση της ατομικής ευθύνης βάζουν πλάτη για την εκπλήρωση του δικού τους χρέους.

